### Beslutning

Godkendt.

### Sagsfremstilling

## Resume og sagens baggrund

På investeringsoversigten for 2023 er der afsat et anlægsbudget på i alt 8,116 mio. kr. til
vedligeholdelse af veje i byområder. Vedligeholdelsen omfatter vejelementer som kørebaner,
fortove, stier, pladser, vejafmærkning, skilte, afvanding, rabatter, belysning og trærødder i
vejprofilet. Før prioriteringen lægges der her op til en drøftelse på baggrund af forslag fra
administrationen.

## Indstillinger

Chefen for Vej, Ejendom og Affald indstiller, at udvalget godkender den foreslåede prioritering af anlægsbudgettet til vedligeholdelse af veje i byområder i 2023.

## Behandling

Teknik- og Miljøudvalget.

## Sagsfremstilling

På investeringsoversigten for 2023 er der afsat et anlægsbudget på i alt 8,116 mio. kr. til
vedligeholdelse af veje i byområder.

Der lægges her op til en drøftelse af den kommende prioritering af det afsatte anlægsbudget til
vedligeholdelse af veje i byområder.

Viden om vejenes tilstand og behov for vedligeholdelse bygger på tilstandsregistrering fra
RosyRoad suppleret med henvendelser fra borgere om vejenes beskaffenhed gennem Giv et Praj og kommunens eget vejtilsyn.

*Status for vejkapitalen*I forbindelse med Budget 2021 blev administrationen bedt om at udarbejde et notat om efterslæbet på vejområdet (Hensigtserklæring H11). Analyser på området viser, at der til trods for den årlige anlægsbevilling til vejvedligeholdelse i byområder akkumuleres et efterslæb på vejkapitalen.

*Baggrund for prioritering*I forslaget til prioritering af anlægsbudgettet til vedligeholdelse af veje i byområder i 2023 indgår tilstandsregistreringen fra [adresse], borgerhenvendelser og eget vejtilsyn. Administrationens forslag bygger også på information om planer hos ledningsejere, virksomheder samt kommunens egne planer og projekter.

Johnnie Overgaard udbedres på baggrund af et eller flere parametre. Nogle gange prioriteres en strækning, fordi der er mange skader, huller og lapper. Nogle gange foretages en udbedring, fordi skaderne er så store, at det potentielt er ansvarspådragende. Og andre gange medtages en strækning i vedligeholdelsesprogrammet, når det vurderes at være rettidig omhu, så eventuelle problemer på strækningen ikke eskalerer. Alle indsatser i vejvedligeholdelsen gennemføres så vidt muligt for at fastholde vejkapitalen og undgå yderligere vedligeholdelsesefterslæb.

Nogle vejvedligeholdelsesindsatser kombineres med andre indsatser som trafiksikkerhed, fremkommelighed og vejkapital.

Samtidig har der gennem de seneste mange år været fokus på at lave vejvedligeholdelse på veje i hele [adresse] geografi. Særligt Svebølle, Høng og Kalundborg har i de seneste år fået ny belægning på en del veje.

I 2020-2021 udbedrede Kalundborg Kommune vejprofilet mellem Kysttoften og Plejecenter Jernholtparken på [adresse]. Det var, dels fordi fortovenes og kørebanens tilstand var dårlig - og dels fordi kørebanens store vejbredde ikke egnede sig til trafikkens art og tilskyndede trafikanter til at køre hurtigt. Cyklister kunne ikke orientere sig korrekt, da fortovets størrelse og anvendelse ikke var tydelig. Vejen mellem Kysttoften og plejecenteret fik et løft, og fortovet blev udvidet til en fællessti, samtidig med at kørebanen blev indsnævret. Både fællesstien og kørebanen fik helt ny asfalt. Gamle brønde blev udskiftet. Og belysningen på strækningen blev udskiftet i samme ombæring til mere effektive master og armaturer i tråd med kommunens visioner. Det betyder, at vejkapitalen i dag holdes status quo med minimale driftsomkostninger.

I 2021 etablerede Kalundborg Kommune en ny dobbeltrettet cykelsti fra [adresse] til [adresse]. Det giver derfor god mening at færdiggøre Røsnæsvej med udgangspunkt i udbedringerne mellem Kysttoften og plejecenteret. Hermed forbedres trafiksikkerheden, fremkommeligheden og vejkapitalen. Økonomisk set vil trafiksikkerhedsdelen fylde mest på grund af tunge poster som udvidelse af fællesstien og indsnævring af kørebanen.

I det hele taget er det omkostningsfuldt at udbedre den resterende strækning, hvorfor den resterende del foreslås opdelt i to etaper: Strækningen mellem plejecenteret og Nyrup Skolevej navngives etape 2, og strækningen mellem Nyrup Skolevej og Nostrup navngives etape 3. Når etape 2 og 3 færdiggøres i fremtiden, vil der være et sammenhængende cykelstiforløb mellem Kalundborg og [adresse]. På nuværende tidspunkt er kun etape 2 med i Bilag 1, blandt andet fordi begge etaper ikke kan dækkes inden for anlægsbudgettet i 2023.

Kørebanen mellem plejecenteret og Nyrup Skolevej er i så dårlig stand, at den som minimum bør udbedres, hvis der ikke ønskes opgradering af etape 2 med blandt andet  trafiksikkerhedstiltag. Derudover må det understreges, at en forbedring af vejprofilet i etape 2 vil betyde, at en række andre dårlige veje ikke kan udbedres, hvorfor dyre driftsomkostninger vil fortsætte.

Der kan i løbet af året opstå ændringer i de planer, som ligger til grund for årets prioritering af
vedligeholdelsen af veje i byområder. Der kan også vise sig enten gunstige eller ugunstige
priser ved udbud. For at imødekomme dette er der anbefalet optioner for et samlet beløb, der
ligger højere end det afsatte anlægsbudget. Optionerne er med til at sikre administrationen et handlerum, således at det samlede anlægsbudget kan bruges til vedligeholdelse af veje i byområder i 2023.

På baggrund af drøftelserne vil administrationen forelægge et forslag til den endelige prioritering på Teknik- og Miljøudvalgets møde i marts 2023. Anlægsarbejdet forventes påbegyndt snarest herefter.

*Generelle udgifter (jf. sidste afsnit i Bilag 1)*Udover renovering af de anbefalede veje er der i 2023 afsat midler til:

* *Rådgivning og undersøgelser*Anlægsbudgettet bliver anvendt til en lang række forskellige vejelementer. De enkelte projekter kræver i mange tilfælde, at der skal afdækkes en række forhold, inden den rigtige tekniske løsning kan fastlægges. Det kan være forundersøgelse vedrørende vejens beskaffenhed, bæreevne, afvanding, matrikulære forhold og ledningsejerforhold, herunder ændring eller undersøgelse af tilladelser og forpligtelser i forhold til tilstødende lodsejere. Forundersøgelse vil også omfatte vejtræer, facader, overkørsler, p-båse og rabatter. Disse elementer kan give udfordringer i en række byer, hvor vejprofilet ikke har et ensartet udtryk.

* *Erstatningspligtige og ansvarspådragende skadesbilleder i vejnettet*Der bliver løbende registreret en række erstatningspligtige veje, hvor der vil være behov for små og store akutte reparationer. Der er tale om skadesbilleder, hvor borgere med eller uden motordrevne køretøjer kan komme til skade på grund af vejens tilstand, og hvor kommunen kan pålægges ansvaret. Det konstateres, at omfanget af dette er stigende fra år til år.

* *Funktionskontrakt gældende for vedligeholdelse af veje i landområder*Veje i landområder vedligeholdes af [adresse] og er omfattet af en funktionskontrakt. En række byer er dog omfattet af denne kontrakt, hvorfor de skal vedligeholdes med belægningstypen OB-belægning. OB-belægning er skærver, der udlægges på vejen og derefter tromles. OB-belægninger er generelt ikke helt egnet til veje i byer, fordi det giver en øget trafikstøj og kræver en jævn eksisterende belægning for at kunne opnå det ønskede vedligeholdelsesresultat.

Funktionskontrakten udløber ved udgangen af 2024. Administrationen har nedsat en
arbejdsgruppe, som skal forberede og etablere en faglig og grundig undersøgelse til en ny fremtidig kontrakt. Der er afsat midler til forberedende arbejde og undersøgelse. I 2024 og 2025 vil der skulle afsættes et større beløb til opgaven. Teknik- og Miljøudvalget vil blive involveret i de beslutninger, der skal træffes ved et nyt udbud.

* *Tilstandsregistrering*Byveje blev senest tilstandsregistreret i 2017, og der forventes en ny opdatering af vejene i 2023. Metoden og principperne for tilstandsregistrering afhænger også af den strategi, kommunen vil følge i forbindelse med udløb af funktionskontrakten ultimo 2024.

* *Internt forbrug*Administrationens udgifter dækkes af anlægsbudgettet for vejvedligeholdelse i byområder 2023.

*Stig Vestergaard og signaturforklaring:**Bilag 1: Bruttoliste*Mulige vedligeholdelsesarbejder vist i et skema med tilhørende beliggenhed og økonomi. Skemaet indeholder administrationens anbefaling til prioritering af vedligeholdelsesarbejder i 2023. Projekterne i skemaet er markeret med grøn, gul og rød signatur (se i øvrigt Bilag 2 - Oversigtskort):

* Grøn er administrationens anbefalinger til udførsel i år.
* Gul er optioner, som udnyttes, hvis der indhentes gunstige priser ved licitationen, eller hvis der sker ændringer i planlægningen grundet interne og/eller eksterne forhold.
* Rød er veje, som er i dårlig stand, og som eventuelt kan prioriteres, hvis der i løbet af året bliver behov for at foretage større ændringer i forhold til de projekter, der er markeret med grøn og gul.

*Den videre proces:*
På baggrund af udvalgets drøftelser fremlægges sagen til endelig beslutning på udvalgets møde i marts 2023.

Afhængigt af udvalgets prioritering af anlægsrammen til trafiksikkerhedsindsatser i 2023 forventes projekterne igangsat i foråret 2023.

## Økonomiske konsekvenser

Ingen økonomiske konsekvenser.